**Dohányzásmentes Világnap 2009**

**A világnap témaköre: képes egészségvédő feliratok**

A megelőzhető halálokok között első helyen a dohányzás áll. Évente több mint öt millió embert veszítünk el a dohányzás hatásai miatt – többet, mint HIV/AIDS, malária és tuberkulózis következtében együttesen. A dohánytermék az egyetlen legálisan kapható árucikk, amely a gyártó előírása szerinti használat esetén öl. A dohányzók több mint fele a szenvedélyükkel összefüggő betegségekben hal meg. A passzív dohányzás mindenkit károsít, aki ki van téve a füst ártalmainak.

A dohánygyártó cégek évente több millió dollárt költenek arra, hogy az új fogyasztókat függővé tegyék és a dohányzók leszokását megakadályozzák. A dohányipar folyamatosan eltereli a figyelmet a dohánytermékek halálos hatásairól reklámokon és promóciós kampányokon keresztül, beleértve a gondosan kialakított csomagolást.

Egyre több ország veszi fel a harcot a dohányiparral szemben a káros hatások cigarettás dobozokon történő grafikus megjelenítésének előírásával, a WHO Dohányzás-ellenőrzési Keretegyezményének megfelelően. Az MPOWER elnevezésű, WHO által kifejlesztett technikai támogató csomagot használják a nemzetközi egyezményben elfogadott kötelezettségvállalásaik teljesítéséhez.

A hatékony egészségvédő feliratok, főként a képekkel illusztráltak, bizonyítottan motiválják a fogyasztókat a leszokásban. Emellett csökkentik a dohányzás vonzerejét azok között, akik még nem függők. Ennek ellenére, tízből kilenc ember olyan országban él, ahol nincs előírás a képes egészségvédő feliratok cigarettás dobozokon történő megjelenítésére.

A nikotin erős függőséget okozó anyag. Valós veszélyeiről szóló figyelemfelhívás vezethet csak hosszabb távon a függőség csökkentéséhez. A figyelmeztetések cigarettás dobozokon történő előírása egyszerű, olcsó és hatékony stratégia, mely jelentősen csökkentheti a dohányzás mértékét és életeket menthet. Elérkezett a cselekvés ideje!

**A fókusz**

A legtöbb ember nincs tisztában a dohányzás kiterjedt káros hatásaival, még akkor sem, ha tudja, hogy ez nagyfokú kockázatot jelent egészségére nézve.

A dohánygyártó cégek a termékek csomagolásával és más reklám technikákkal teszik vonzóbbá a dohánytermékeket, megtévesztve és elvonva a fogyasztók figyelmét a dohányzás káros hatásairól.

Bizonyított tény, hogy a dobozon található figyelmeztetések alkalmazása költséghatékony és célravezető módszere a dohányfogyasztással kapcsolatos igazságok bemutatásának. A képekkel illusztrált mondatok a viselkedés megváltoztatására is motiválnak, így támogatják a leszokást és csökkentik a fogyasztást. A képes feliratok egyértelműen közvetítik az üzenetet az olvasni nem tudók számára is. Csökkentik a cigaretta csomagolásának vonzó hatását – mint egy olyan fontos funkcióját egy terméknek, amelynek új fogyasztói tipikusan fiatal és márkatudatos vásárlók.

Válaszul erre a fenyegetésre és az országok cselekvési igényének eredményeképpen a Dohányzásmentes Világnap 2009-es kampánya a következő főbb üzenetekre fókuszál:

A szöveget és képet együttesen megjelenítő figyelmeztetések cigarettás dobozokon történő alkalmazása az egyik legköltséghatékonyabb módszer annak érdekében, hogy a dohányzás súlyos egészségi kockázatait a lakosság elé tárjuk, ezt tudatosítsuk, és ezáltal csökkentsük a dohányfogyasztást.

**Miért van szükség azzal kapcsolatos kampányra, hogy a cigarettás dobozokon található képes egészségvédő feliratok valamennyi cigarettás dobozon megjelenjenek?**

Azért, mert bizonyítottan beváltak azokban az országokban, ahol annak alkalmazását előírták. Például:

* Kanadában a dohányzók 58%-a azt nyilatkozta, hogy a képes feliratok hatására jobban elgondolkodtak a dohányzás egészségkárosító hatásairól.
* Braziliában a dohányzók 67%-a azt nyilatkozta , hogy a figyelmeztetések késztették őket a dohányzásról való leszokásra és 54% vélte úgy, hogy megváltoztatta véleményüket a dohányzás egészségre gyakorolt hatásairól.
* Szingapúrban a dohányzók 28%-a a figyelmeztetések hatására kevesebbet dohányzik, és minden hatodik dohányos elkerülte a gyerekek közelében való dohányzást .
* Thaiföldön a dohányzók 44%-a azt állította, hogy a figyelmeztetések hatására sokkal szívesebben abbahagyná a dohányzást az elkövetkezendő néhány hónapban és 53%-ukat a dohányzás káros hatásai nagyon elgondolkodtatták.

**Cselekvésre való felhívás**

**A képes egészségvédő feliratok minden dohányterméken történő elhelyezése megfelelő és rendkívül költséghatékony módja a kockázatokkal kapcsolatos figyelmeztetéseknek, a dohányfogyasztás csökkentésének.**

**Felhívás jogalkotóknak**

* Támogassa országa csatlakozását a WHO Dohányzás-ellenőrzési Keretegyezményhez, amelynek 11. cikkelye részletezi a hatékony képes egészségvédő feliratok elemeit. Több mint 160 ország tagja már ennek a nemzetközi megállapodásnak.
* Használja az MPOWER csomagot — különösen a "W" jelzést, amely a "Figyelmeztetés a dohányzás veszélyeire " megnevezés jelölése— segít a dohányzás járvány elleni küzdelemben és támogatja az országokat a Dohányzás-ellenőrzési Keretegyezményben vállalt kötelezettségeik teljesítésében.
* Törvényesen írja elő a dohánytermékek nagyméretű képes egészségvédő feliratokkal történő ellátását, amely a dohányzás káros hatásainak és számos egyéb negatív következményének bemutatására szolgál.
* Más országok tapasztalatainak felhasználásával alakítsák ki a leghatékonyabb figyelmeztetéseket és a lehető legnagyobb hatás elérésére törekedve vezessék be azokat.
* Döntéseit elfogulatlanul, tudományos bizonyítékokra alapozva hozza meg, ne a dohányipar állításai alapján. A dohánygyártó cégek ellenzik a nagy hatású, - különösen a képekkel ellátott - egészségvédő feliratokat. Az egészségvédő feliratok elleni érveik hamisak, ezekre nem lehet objektív döntést alapozni.

**Civil és nem állami szervezetek figyelmének felhívása**

* Támogassa a dohánytermékeken a képes feliratok használatát.
* Segítse a dohánytermékeken megjelenő képes figyelmeztető feliratokra vonatkozó törvény létrejöttét és bevezetését.
* Figyelje a dohányipar csomagolási stratégiáit és a figyelmeztetésekre vonatkozó előírásokat.
* Értékelje és ossza meg másokkal a képes feliratok hatékonyságával kapcsolatos információkat.

**Nyilvánosság figyelmének felhívása**

* Követelje ki jogát az igazság megismeréséhez – a teljes igazság megismeréséhez – a dohányzás veszélyeiről és a passzív dohányzásról.
* Tudassa mindenkivel, hogy támogatja a képes egészségvédő figyelmeztetések használatát.